钦定古今图书集成/明伦汇编/官常典/第304卷 > 杨时乔
## 钦定古今图书集成/明伦汇编/官常典/第304卷 > 杨时乔

按《明外史》本传：“时乔，字宜迁，上饶人。嘉靖四十四年
进士。除工部主事，榷税杭州，令商人自署所入，输之
有司，无所预。隆庆元年冬，上时政要务，言几之当慎
者三：以日勤朝讲为修德之几，亲裁章奏为出令之
几，听言能断为图事之几。弊之最重者九：曰治体怠
弛，曰法令数易，曰赏罚无章，曰用度太繁，曰鬻官太
滥，曰庄田扰民，曰习俗侈靡，曰士气卑弱，曰议论虚
浮。势之偏重者三，宦寺难制也，宗禄难继也，边备难
振也。”疏入，帝褒纳，中外传诵焉。擢礼部员外郎，迁南
京尚宝丞。万历初，以养亲去。服除，起南京太仆丞，复
迁尚宝，移疾归。时乔雅无意荣进，再起再告，阅十七
年，始荐起尚宝卿。四迁南京太常卿。疏请议建文帝
谥，祠祀死节诸臣。就迁通政使。秩满，连章乞休，不允。
三十一年冬，召拜吏部左侍郎。时李戴已致仕，时乔
至，即署部事。绝请谒，谢交游，止宿公署，苞苴不及门。
及大计京朝官，首辅沈一贯欲庇其所私，惮。时乔方
正，将令兵部尚书萧大亨主之，次辅沈鲤不可而止。
时乔乃与都御史温纯力锄政府私人，若给事中钱
梦皋、御史张似渠、于永清辈，咸在察中。又以年例出
给事中锺兆斗于外。一贯、《大愠》密言于帝，留察疏不
下。梦皋亦假楚王事，再攻郭正域，谓“主察者为正域
驱除。”帝意果动，特留梦皋，已尽留科道之被察者，而
严旨责时乔等报复。时乔等惶恐奏辨，请罢斥，帝不
问。梦皋既留，遂合兆斗累疏攻纯，并侵时乔。时乔求
去。已而员外郎贺灿然请斥被察科道，亦诋纯挟权
𩰚捷，顾独称时乔。又言：“陛下睿断躬操，非阁臣所能
窃弄。”意盖为一贯解。时乔以与纯共事，复疏请贬黜，
不报。及纯去，梦皋、兆斗亦引归。帝复降旨谯让，谓：“祖
宗朝亦常留被察科道，何今日揣疑君父，诬诋辅臣。”
因责诸臣朋比，令时乔策励供职，而尽斥灿然及刘
元珍、庞时雍辈。时乔叹曰：“主察者逐，争察者亦窜矣，
尚可䩄颜与此乎？”九疏引疾，竟不得请。时中外缺官
多不补，而群臣省亲、养病、给假及建言诖误被谪者，
充满林下，率不获召。时乔乃备列三百馀人，三疏请
录用。三十四年，皇长孙生，有诏起废。时乔复列上迁
谪邹元标等九十六人、削籍范携等一百十人。帝卒
不省。明年大计外吏，时乔已偕副都御史詹沂受事。
居数日，帝忽命户部尚书赵世卿代时乔，遂中辍。盖
去冬所批察疏，至是帝误发之也。辅臣朱赓谓非体，
立言于帝。帝亦觉其误，即日收还。时乔坚辞不肯任，
吏科陈治则劾其“怨怼无人臣礼。”有旨诘责，时乔乃
再受事。永年伯王栋卒，其子明辅请袭。时乔以外戚
不当传世，固争之，弗听。时一贯已罢，言路争击其党。
而李廷机者，一贯教习门生也。阁臣阙，众多推之，惟
给事中曹于汴、宋一韩、御史陈宗契持不可。时乔卒
从众议。未几，又推黄汝良、全天叙为侍郎。诸攻《一贯》
者益不悦。给事中王元翰、胡忻遂交劾时乔。时乔疏
辨，力求罢。当是时，帝委时乔铨柄，又不置右侍郎一
人，独理部事，铨叙平允。然堂陛扞格，旷官废事，日甚
一日。而中朝议论方嚣，动见掣肘。时乔官位未崇，又
自温纯去，久不置都御史，益无以镇压百僚。由是上
下相凌，纪纲日紊。言路得收其柄。时乔亦多委蛇主
调停之画，议者谅其苦心，不甚咎也。秉铨凡五年，最
后起故尚书孙丕扬，未至而时乔已卒。箧馀一敝裘，
同列赙襚以殓。诏赠吏部尚书，谥端洁。时乔受业永
丰吕怀，最不喜王守仁之学，辟之甚力。尤恶罗汝芳，
官通政时，具疏斥之曰：“佛氏之学，初不溷于儒，乃汝
芳假圣贤仁义心性之言，倡为见性成佛之教，谓吾
学直捷，不假修为，于是以传注为支离，以经书为糟
粕，以躬行实践为迂腐，以纲纪法度为桎梏。逾闲荡
检，反道乱德，莫此为甚。而后学转相信从，祸将安极！
望敕所司明禁，用彰风教。”诏从其言。